《自定水回舟漏几溺》
元代·戴良

清游夙所嗜，投老兴未已。
一朝得良俦，投袂为之起。
龙山屐既蹑，蓝水舟亦舣。
复访清泉境，三宿石林趾。
叶氏好弟兄，坚留酣酒醴。
屡辞不听去，维絷久乃弛。
遂乘一败艇，夜溯潮江水。
中流遭垫溺，指顾有生死。
既类投湘屈，复近捉月李。
云庄得神助，跃出洪波里。
长呼施援手，臂与老猿似。
唐生脱靴袜，投弃如敝屣。
乱江上崩岸，赤脚不顾礼。
空津稍骈集，隙地仅盈咫。
前江后畎浍，拟步辄倾圮。
既为屈蠖蹲，复作拳鹭峙。
顷之云益黑，四顾无托止。
复赖云庄仙，指挥命舟子。
竟将补天术，塞却漏船底。
仍逆冲波急，直榜慈溪涘。
已瞻旧馆近，舍舟同步履。
叩门诉馆人，慰藉杂悲喜。
咄兹六尺躯，忽忽当暮齿。
危途冒险艰，到今知有几。
君子处斯世，真与此舟比。
倾覆乃其宜，得济诚幸尔。
因歌戒溺篇，持用谢知己。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。